b'\n_START_ARTICLE_\nTootearendus\n_START_SECTION_\nIdeede genereerimine\n_START_PARAGRAPH_\nSelle etapi eesm\xc3\xa4rgiks on koguda v\xc3\xb5imalikult palju ideid ilma neile hinnanguid andmata. Protsessi v\xc3\xb5ib kaasata huvigruppe, nagu ettev\xc3\xb5tte kliendid ja t\xc3\xb6\xc3\xb6tajad, koost\xc3\xb6\xc3\xb6partnerid, hankijad, edasim\xc3\xbc\xc3\xbcjad jne. Ideede genereerimiseks kasutatakse mitmesuguseid loova m\xc3\xb5tlemise tehnikaid, nagu n\xc3\xa4iteks ajur\xc3\xbcnnak, konkurentsiluure, ajutrustid, Delfi meetod, Kano kaardid, Triz-metoodika jne. Ideid v\xc3\xb5ib hankida ka messidelt, seminaridelt, n\xc3\xa4itustelt ja v\xc3\xa4ljapanekutelt. Faasi l\xc3\xb5pus kogutakse ideed kokku ja s\xc3\xbcstematiseeritakse.\n_START_SECTION_\nIdeede s\xc3\xb5elumine\n_START_PARAGRAPH_\nSelles etapis toimub ideede edasi arendamine, uurimine, j\xc3\xa4rjestamine ja hindamine. Protsessi tulemusena valitakse \xc3\xbcks tooteidee, mida arendatakse edasi tootekontseptsiooniks. Ideede s\xc3\xb5elumiseks ja edasiarendamiseks v\xc3\xb5ib kasutada erisuguseid meetodeid, l\xc3\xa4htudes ettev\xc3\xb5tte turundusstrateegiatest, ettev\xc3\xb5tte k\xc3\xa4ibe ja tulukuse miinimumtasemetest, p\xc3\xb5hiklientide vajadustest jne. S\xc3\xb5elumisprotsessid peaksid andma vastuse sellistele p\xc3\xb5hik\xc3\xbcsimustele nagu \xe2\x80\x9cKas see tasub end \xc3\xa4ra?\xe2\x80\x9d, \xe2\x80\x9cKas toode v\xc3\xb5ib end turul maksma panna?\xe2\x80\x9d, \xe2\x80\x9cOn see reaalne?\xe2\x80\x9d.  Meetoditena v\xc3\xb5ib kasutada \xe2\x80\x9epunktide kleepimist\xe2\x80\x9c, SWOT-anal\xc3\xbc\xc3\xbcsi, PMI-anal\xc3\xbc\xc3\xbcsi jne.\n_START_SECTION_\nKontseptsiooni v\xc3\xa4ljat\xc3\xb6\xc3\xb6tamine\n_START_PARAGRAPH_\nSelle etapi eesm\xc3\xa4rgiks on valida v\xc3\xa4lja toote parim kontseptsioon, mist\xc3\xb5ttu uuritakse v\xc3\xb5imalikult palju \xc3\xbche tooteidee v\xc3\xb5imalikke kontseptsioone. V\xc3\xa4ljavalitud tootekontseptsioon peaks olema lahenduselt uudne, turul m\xc3\xbc\xc3\xbcdav ja tooma ettev\xc3\xb5ttele tulu. Kontseptsiooni loomisel hinnatakse mitut \xc3\xbchel tooteideel p\xc3\xb5hinevat tootekontseptsiooni. Selles etapis toimub toote varane, esialgne tehniline arendamine ja kavandatakse testimine, kalkuleeritakse tootearenduseks vajalikud ressursid ning koostatakse esialgne \xc3\xa4riplaan. Kasutatakse meetodeid, nagu kontrollitud \xc3\xbchtekoondamine (kontseptsiooni valimine lihtsa maatriksi abil), riskijuhtimine (5-sammuline riskijuhtimise protsess: tee riskid kindlaks, anal\xc3\xbc\xc3\xbcsi neid, m\xc3\xa4\xc3\xa4ra prioriteedid ja tee plaanid, lahenda riskid, j\xc3\xa4lgi riske), j\xc3\xb5uv\xc3\xa4lja anal\xc3\xbc\xc3\xbcs, uue tehnoloogia andmine masstootmisesse, Quicktime\xe2\x80\x99i seminar. Kontseptsiooni v\xc3\xa4ljat\xc3\xb6\xc3\xb6tamise viimases osas toimub kontseptsiooni testimine \xe2\x80\x93 protsess, milles kasutatakse kvantitatiivseid meetodeid tarbijate reageeringute hindamiseks tooteideele enne toote tegelikku v\xc3\xa4ljaarendamist ja turule laskmist. Meetoditest v\xc3\xb5ib kasutada kvantitatiivset uuringut, kliendikeskset tootekavandamist (QFD), otsustepuu anal\xc3\xbc\xc3\xbcsi, KANO mudelit, kaalumist ja hindamist.\n_START_SECTION_\nBeeta ja turutestid\n_START_PARAGRAPH_\nToote testimine v\xc3\xb5ib toimuda tootearendusprotsessi k\xc3\xb5igis etappides \xe2\x80\x93 kontseptsiooni testimisena kontseptsiooni v\xc3\xa4ljat\xc3\xb6\xc3\xb6tamise l\xc3\xb5pul, protot\xc3\xbc\xc3\xbcbi- ja beetatestimisena protot\xc3\xbc\xc3\xbcbi v\xc3\xa4ljat\xc3\xb6\xc3\xb6tamise l\xc3\xb5pul v\xc3\xb5i toote l\xc3\xb5pliku testimisena tehnilise teostamise l\xc3\xb5pul. Toote testimine koosneb kolmest komponendist: 1) testimisstrateegia koostamine (h\xc3\xb5lmab sageli testimisjuhtumite loomist), 2) testimisplaani koostamine (sisaldab testimisjuhtumeid ja -protseduure) ja 3) testide l\xc3\xa4biviimist. Testide tulemused kogutakse kokku. Insenerid hindavad k\xc3\xb5iki testimistulemusi ja v\xc3\xb5rdlevad neid testimisplaanis kehtestatud testi l\xc3\xa4bimise kriteeriumidega. K\xc3\xb5ik toote vead tuleb parandada, enne kui toode j\xc3\xb5uab tehnilise teostuse ja tootmise etappi. V\xc3\xb5imalikud meetodid: komponenditestimine, funktsionaalsuse testimine, kasutamisk\xc3\xb5lblikkuse, integratsiooni ja s\xc3\xbcsteemi testimine, l\xc3\xa4bivtestimine, esitusv\xc3\xb5ime ja  installeerimise testimine, Alfa-testimine (seda teevad ettev\xc3\xb5tte insenerid arendust\xc3\xb6\xc3\xb6 l\xc3\xb5ppfaasis), Beeta-testimine (teevad l\xc3\xb5pptarbijad peale arendust\xc3\xb6\xc3\xb6 l\xc3\xb5petamist vahetult enne toote turule minekut), kiir-protot\xc3\xbc\xc3\xbcpimine ja tootearenduse testimine.\n_START_SECTION_\nToote masstootmisesse andmine\n_START_PARAGRAPH_\nSee etapp sisaldab suuri kulutusi \xe2\x80\x93 olenevalt tootest v\xc3\xb5ib vaja minna uut tootmistsehhi ja seadmeid, tuleb tegeleda m\xc3\xbc\xc3\xbcgi ja reklaamiga. Teemad, millega sellel etapil peaks tegelema: turundusplaan, liftik\xc3\xb5ne, toode \xc3\xbchel lehel/reklaam, turustuskanalid, toote hinnakujundus, toote m\xc3\xbc\xc3\xbcgiedendus.'